Rusu (Enterobius vermicularis) ni spishi ya mnyoo kidusia wa familia Oxyuridae katika faila Nematoda anayeishi katika utumbo mpana wa watu. Husababisha mwasho katika eneo la mkundu. Ambukizo la rusu linaitwa enterobiasisi. Jike mpevu ana ncha kali ya nyuma na ana urefu wa mm 8-13 mm na unene wa mm 0.5. Dume mpevu ni mdogo sana kuliko hiyo na ana urefu wa mm 2-5 na unene wa mm 0.2 Ncha ya nyuma ya dume iliyopindika. Mayai hupitisha nuru na kuwa na uso anaonata vitu. Mayai hupima µm 50-60 kwa µm 20-30 na huwa na ganda nene limetandazwa upande mmoja. Ukubwa mdogo na kutokuwa na rangi kwa mayai huwafanya wasionekane kwa macho, isipokuwa kwa mkusanyiko wa maelfu ya mayai. Mayai yanaweza kuwa na kiinitete kinachokua au lava kamili ya mnyoo. Lava hukua hadi urefu wa µm 140-150. Mzunguko mzima wa maisha, kutoka yai hadi mpevu, hufanyika katika mfereji wa utumbo wa kidusiwa mmoja na hudumu wiki 2-6. Rusu hubambua mara nne: mara mbili za kwanza ndani ya yai kabla ya kutoka na mara mbili kabla ya kuwa mnyoo mpevu.